Tu̱nga ndꞌa̱i̱ tífia má tíjña xi kitsꞌín nibána.
Jun najmi tíchasjaiyanú má kfíán.
Tu̱ sa ní tíꞌbe nusin nusinnu̱u a̱tꞌaha̱ bꞌa̱ tíxinnu̱u.
Tu̱nga kju̱axi̱hí ni xi tíxinnu̱u.
Tu̱ sahá ngandanu̱u nga kfíán.
A̱tꞌaha̱ tsa najmi kfíán,
najmi kjꞌu̱a̱í xi ku̱a̱si̱nko̱nu̱u.
Tu̱nga tsa kfíán,
kui xi tsꞌin nibásenu̱u.
’Nkꞌie nga kjꞌu̱a̱í,
tsꞌi̱ín nga ka̱mankjihi̱n xu̱ta̱ xi tjín a̱sunntei̱ nga ngatitsun tjíhi̱n,
ko̱ nga an kitsꞌian ni xi na̱xu̱ nginku̱n Nti̱a̱ná,
ko̱ nga Nti̱a̱ná ku̱a̱se̱he̱ ni xi nda ko̱ ni xi najmi nda kitsꞌín xu̱ta̱.
Ka̱mankjihi̱n xu̱ta̱ nga ngatitsun tjíhi̱n,
a̱tꞌaha̱ najmi sꞌejihi̱n an.
Ka̱mankjihi̱n nga na̱xu̱ kitsꞌian,
a̱tꞌaha̱ tífia má tíjña Na̱ꞌmiu̱.
Najmi ta̱ cha̱hanú.
Ko̱ ka̱mankjihi̱n nga Nti̱a̱ná ku̱a̱se̱he̱ ni xi nda ko̱ ni xi najmi nda kitsꞌín,
a̱tꞌaha̱ ja kisꞌenéhe̱ ni xi kanéhe̱ xi batéxumaha̱ a̱sunntei̱.
’Tjín ṉkjún sana ni xi xínyanu̱u tu̱nga najmi ka̱makjinnu̱u ndꞌa̱i̱.
Nkꞌie ní kjꞌu̱a̱í Espiri̱tu̱ xi bꞌéjña chji ni xi na̱xu̱ tjín,
kui xi ku̱a̱kúyanu̱u ngayjee̱ ni xi na̱xu̱ tjín.
A̱tꞌaha̱ najmi kuenta̱ha̱ ku̱i̱nchja̱ha.
Ni xi ku̱i̱ntꞌé ní,
kui ní nihi xi ku̱i̱nchja̱.
Ko̱ ta̱ ku̱i̱tsu̱yanu̱u ni xi ka̱ma a̱skahan.
’Kui xi tsꞌi̱ín nga ka̱mankjinnu̱u ni xi títsꞌian.
Bꞌa̱ tsꞌín kꞌu̱éjña chjihi kju̱a̱chánkana̱.
Ngayjee̱ ni xi yꞌaha̱ ra̱ Nti̱a̱ Na̱ꞌmiu̱,
ko̱ ta̱ an yꞌahana.
Kui kju̱a̱ha nga bꞌa̱ tíxihi̱nnu̱u nga Espiri̱tu̱ tsꞌi̱ín nga ka̱mankjinnu̱u ni xi títsꞌian.
’Sa kutju najmi ta̱ cha̱hanú,
ko̱ sa kutju cha̱ ngáhanú.
A̱tꞌaha̱ má tíjña Na̱ꞌmiu̱ kfíán.
A̱sꞌa̱i kꞌu̱a̱ já niꞌyakuyáha̱ bꞌi̱ ngján kingjásjaiyaha̱ xinkjín:
—¿Nkú tsuhu̱ ra̱ niu̱?
Bꞌa̱ títsuná:
“Sa kutju najmi ta̱ cha̱hanú ko̱ sa kutju cha̱ ngáhanú.”
Ko̱ ta̱ bꞌa̱ títsu:
“A̱tꞌaha̱ má tíjña Na̱ꞌmiu̱ kfíán.”
¿Nkú tsuhu̱ ra̱ én xi tsu:
“sa kutju”?
Najmi mankjinná ni xi tínchja̱ko̱ná.
Kamankjihi̱n Jesu nga mjehe̱ já niꞌyakuyóo̱ ngju̱ásjaiyaha̱ nkú tsuhu̱ ra̱ niu̱ ko̱ bꞌa̱ kitsú:
—Ja bꞌa̱ kuaxinnu̱u nga sa kutju najmi ta̱ cha̱hanú ko̱ sa kutju cha̱ ngáhanú.
¿A kui nihi xi tíchubani̱jmíyako̱honu xinki̱u?
Kju̱axi̱ ni xi tíxinnu̱u.
Chꞌi̱ú ko̱ kꞌúé nusin nusinnu̱u,
tu̱nga xu̱ta̱ xi najmi be Nti̱a̱ná bi sꞌe̱he̱ kju̱a̱tsjo.
Ndaha tsa kꞌúé nusin nusinnu̱u,
tu̱nga a̱skahán ni kju̱a̱tsjo ka̱ma ngáha kju̱a̱nusinnu̱u.
’Xi nkúhu nku ta̱chju̱ún xi tsihi̱n nku ntí,
sꞌehe̱ kju̱a̱ba a̱tꞌaha̱ ja kuichu chu̱ba̱ha̱.
Tu̱nga nkꞌie nga ja kuatsin ntíu̱,
najmi ta̱ fꞌáítsjehe̱n ra̱ kju̱a̱ni̱mo̱,
a̱tꞌaha̱ tsjo maha̱ nga nku ntí sꞌejñaha̱.
Bꞌa̱ ta̱ tsꞌín tíma nusinnu̱u ndꞌa̱i̱,
tu̱nga ni̱basehé ngáha̱nu̱u.
Tsjo kꞌúé ngáha̱ ra̱ ani̱ma̱nu̱u ko̱ najmi chꞌa xi ka̱ma kjéꞌanu̱u kju̱a̱tsjonu̱u.
’Kui ni̱stjiu̱n ndaha nku ni najmi ta̱ cha̱sjaiyahanú.
Kju̱axi̱ ni xi tíxinnu̱u.
Tsjánu̱u Nti̱a̱ Na̱ꞌmiu̱ tu̱ mí nihí ni xi ku̱i̱nchíhu̱u ngajona̱.
Santaha ndꞌa̱i̱ ndaha nku ni najmi kje̱e binchiu ngajona̱,
tu̱nga ndꞌa̱i̱ ti̱nchíú ko̱ nꞌe̱kjóho̱on tu̱ xi ꞌyún sꞌe̱he̱nu̱u kju̱a̱tsjo.
’Tíbꞌejñá chu̱ba̱yanu̱u ndꞌa̱i̱ tu̱nga ku̱i̱chúhú chu̱ba̱ nkꞌie nga najmi ta̱ kꞌuejñá chu̱ba̱yaha̱nu̱u.
Kꞌuejñá chji sisinnu̱u Nti̱a̱ Na̱ꞌmiu̱.
Kui ni̱stjiu̱n ku̱i̱nchíú ni xi mjenu̱u ngajona̱.
Najmi ka̱machjén tsa an kuankintjáínu̱u nginku̱n Nti̱a̱ Na̱ꞌmiu̱.
Kui xi ta̱ tjoho̱ jun,
a̱tꞌaha̱ tjonu̱u an ko̱ sꞌejinnu̱u nga má tíjña Nti̱a̱ná nibahana.
Má tíjña Nti̱a̱ Na̱ꞌmiu̱ nibahana ko̱ jáa̱ a̱sunntei̱.
Kꞌuejñá ngáhana a̱sunntei̱ ko̱ kfínse ngáha̱ ra̱ Nti̱a̱ Na̱ꞌmiu̱.
Bꞌa̱ i̱ncha kitsú já niꞌyakuyáha̱:
—Ndꞌa̱i̱ tíchubako̱ kixi̱ kixi̱ni̱.
Najmi tíbꞌejña chu̱ba̱yani̱.
Tímankjinni̱ ndꞌa̱i̱ nga yai ngayjee̱ ni xi tjín ko̱ najmi machjén tsa tjín xi ngju̱ásjaiyahi.
Kui kju̱a̱ha nga sꞌejihi̱nni̱ nga má tíjña Nti̱a̱ná nibahani.
Bꞌi̱ kitsú Jesu:
—¿A sꞌejinnu̱u ndꞌa̱i̱?
Tu̱nga ku̱i̱chúhú chu̱ba̱ ko̱ ja kuichu chu̱bo̱ ndꞌa̱i̱ nkꞌie nga nkúnkú kuankín tꞌaxíún nga sa̱téndzjoyo ko̱ kꞌúéjña su̱ba̱nú.
Tu̱nga najmi tíi̱jña su̱ba̱ná,
a̱tꞌaha̱ Nti̱a̱ Na̱ꞌmiu̱ tíjñako̱na.
Tíxinyanu̱u ni xuꞌbi̱ tu̱ xi sꞌe̱he̱nu̱u kju̱a̱jyuna̱.
Un sku̱e̱nu̱u a̱sunntei̱,
tu̱nga tsjohó katꞌenu̱u a̱tꞌaha̱ an ja kitsꞌin ngana̱ha̱ a̱sunntei̱.